钦定古今图书集成/理学汇编/经籍典/第085卷 > 许衡读易私言 > 《初》
## 钦定古今图书集成/理学汇编/经籍典/第085卷 > 许衡读易私言 > 《初》

初初位之下，事之始也。以阳居之，才可以有为矣，或
恐其不安于分也。以阴居之，不患其过越矣，或恐其
懦弱昏滞，不足以趋时也。四之应否，亦类此义。〈无应则或
嫌于弱有应则或伤于躁坎无应而颐有应皆凶之卦也〉大抵柔弱则难济，刚健
则易行。故诸卦柔弱而致凶者，其数居多。〈豫坎恒困井旅小过
未济〉刚健而致凶者，惟《颐》《大壮》《夬》而已。若总言之，居初
者易贞，居上者难贞。“易贞”者，由其所适之道多；“难贞”
者，以其所处之位极，故六十四卦初爻多得免咎，而
上每有不可救者。始终之际，其难易之不同如此。
《艮》六居初者凡八，阴柔处下，而其性好止，故在《谦》则
合时义而得吉，在《咸》则应未深而不足进也。以是才
居《遁》，则后于人而有厉，然位卑力弱，反不若不往之
为愈也。《蹇》之时，险在前也。止而不往，自有知几之誉，
勉于进则陷乎险也。《艮》以止于初为义，故但戒以“利永贞。”《渐》之才宜若此也，虽小子有言，于义何咎？《旅》虽
有应而不足援也。斯其所以琐琐乎。《小过》，宜乎下而
反应于上，斯其有飞鸟之凶乎。柔弱之才，大率不宜
动而有应。动而有应、则应反为之累矣。〈谦最吉小过最凶〉
《坤》六居初者凡八。坤柔顺处下，其初甚微，而其积甚
著，故其处《比》与《否》之初也，皆获“吉。”《豫》有应在上，是动
于欲而不安其分也，凶亦宜乎。